b'\n_START_ARTICLE_\nVroclavo zoologijos sodas\n_START_SECTION_\nIstorija\n_START_PARAGRAPH_\nTuometiniame Breslau mieste zoologijos sod\xc4\x85 1863 m. sugalvojo pastatyti vietos bendruomen\xc4\x97. Miesto vald\xc5\xbeia paskyr\xc4\x97 9 ha \xc5\xbeem\xc4\x97s sklyp\xc4\x85 prie Oderio up\xc4\x97s. Atidarymo i\xc5\xa1kilm\xc4\x97s su fejerverkais ir kariniu orkestru \xc4\xafvyko 1865 m. liepos 10 d. Zoologijos sode buvo 452 gyv\xc5\xabnai, atstovaujantys 50 r\xc5\xab\xc5\xa1i\xc5\xb3. Pirmieji lankytojai gal\xc4\x97jo pamatyti tokius gyv\xc5\xabnus kaip vilkai, be\xc5\xbed\xc5\xbeion\xc4\x97s, lokiai ir did\xc5\xbeiosios kat\xc4\x97s. Pirmaisiais gyvavimo metais sod\xc4\x85 aplank\xc4\x97 apie 67 000 \xc5\xbemoni\xc5\xb3. Nors gyv\xc5\xabn\xc5\xb3 kolekcija buvo nedidel\xc4\x97, bet sodas tapo labai populiarus. Pirmasis dramblys buvo nupirktas 1873 m. Tai buvo Indijos dramblys, vardu \xe2\x80\x9eTheodor\xe2\x80\x9c, ir buvo gabenamas i\xc5\xa1 Londono zoologijos sodo. Jis i\xc5\xa1 karto tapo Breslau \xc4\xaf\xc5\xbeymybe. V\xc4\x97lesniais metais sodas taip pat \xc4\xafsigijo skruzd\xc4\x97d\xc4\x85, ruoni\xc5\xb3 ir pingvin\xc5\xb3. Tarp kit\xc5\xb3 m\xc4\x97gstam\xc5\xb3 zoologijos sodo gyv\xc5\xabn\xc5\xb3 buvo \xc5\xa1impanz\xc4\x97 \xe2\x80\x9eMoritz\xe2\x80\x9c ir gorila \xe2\x80\x9ePussy\xe2\x80\x9c, kurie atve\xc5\xbeti 1897 m. i\xc5\xa1 Liverpulio. Vroclavo zoologijos sode iki \xc5\xa1iol galima rasti jai skirt\xc4\x85 atminimo statul\xc4\x85._NEWLINE_Vienas i\xc5\xa1 did\xc5\xbeiausi\xc5\xb3 zoologijos sodo laim\xc4\x97jim\xc5\xb3 buvo pirmojo pasaulyje baltaliemenio tapyro gimimas, o tarpukariu - hipopotamo \xe2\x80\x9eAntono\xe2\x80\x9c. Be to, zoologijos sodas gal\xc4\x97jo pasigirti \xe2\x80\x9eMuschi\xe2\x80\x9c, vieninteliu Europoje lamantinu, nugai\xc5\xa1usiu 1949 m. \xc5\xbeiem\xc4\x85._NEWLINE_Po Pirmojo pasaulinio karo zoologijos sodas buvo priverstas u\xc5\xbesidaryti d\xc4\x97l ekonomikos kriz\xc4\x97s, o gyv\xc5\xabnai tur\xc4\x97jo b\xc5\xabti perkelti \xc4\xaf kitus Vokietijos zoologijos sodus, daugiausia Berlyne, Leipcige ir Kiolne. Buvusio zoologijos sodo teritorija paversta dideliu parku. 1927 m. zoologijos sodas v\xc4\x97l atidarytas ir veik\xc4\x97 iki 1945 m. Per karo m\xc5\xab\xc5\xa1ius Breslau apgultyje dauguma gyv\xc5\xabn\xc5\xb3 buvo nu\xc5\xbeudyti, o i\xc5\xa1gyvenusieji buvo i\xc5\xa1si\xc5\xb3sti \xc4\xaf kitus zoologijos sodus Poznan\xc4\x97je, Krokuvoje ir Lodz\xc4\x97je._NEWLINE_1948 m. Vroclavo zoologijos sodas buvo baigtas atstatyti ir i\xc5\xa1kilmingai atidarytas. Tuo metu tur\xc4\x97jo 224 gyv\xc5\xabnus, atstovaujan\xc4\x8dius 72 r\xc5\xab\xc5\xa1ims, \xc4\xafskaitant vilkus, lokius, \xc5\xa1ernus, bab\xc5\xabnus, kupranugarius, bizonus, pap\xc5\xabgas ir Piet\xc5\xb3 Amerikos tapyr\xc4\x85. Iki 1948 m. pabaigos zoologijos sod\xc4\x85 aplank\xc4\x97 365 000 \xc5\xbemoni\xc5\xb3. V\xc4\x97lesniais metais buvo 15 ha ple\xc4\x8diama teritorija, o tai leido padidinti gyv\xc5\xabn\xc5\xb3, kuriuos gali parodyti zoologijos sodas, skai\xc4\x8di\xc5\xb3._NEWLINE_Antroje XX a. pus\xc4\x97je Vroclavo zoologijos sodas i\xc5\xa1populiar\xc4\x97jo d\xc4\x97l rodytos televizijos laidos \xe2\x80\x9eSu kamera tarp gyv\xc5\xabn\xc5\xb3 (lenk. Z kamer\xc4\x85 w\xc5\x9br\xc3\xb3d zwierz\xc4\x85t), kuri\xc4\x85 k\xc5\xabr\xc4\x97 Hanna ir Antoni Gucwi\xc5\x84ski (jis 1966 m. tapo sodo direktoriumi). Laida rodyta daugiau nei tris de\xc5\xa1imtme\xc4\x8dius TVP kanale (baig\xc4\x97si 2001 m.)._NEWLINE_2006 m. Rados\xc5\x82aw Ratajszczak, anks\xc4\x8diau dirb\xc4\x99s Poznan\xc4\x97s zoologijos sode, tapo naujuoju direktoriumi Vroclave ir inicijavo didel\xc4\x99 investicij\xc5\xb3 program\xc4\x85. Buvo pastatyti ir \xc4\xafrengti nauji paviljonai, ruoni\xc5\xb3 centras, kitos buvein\xc4\x97s, skirtos konkretiems gyv\xc5\xabnams (raganosiams, l\xc5\xab\xc5\xa1ims ir kt.). Bene brangiausias buvo okeanariumas, specialiai suprojektuotas Afrikos faunai, atidarytas 2014 m. Po jo stogu \xc4\xafsik\xc5\xabr\xc4\x97 rajos, rykliai, Nilo krokodilai, hipopotamai, lamantinai, Colius striatus, Bostrychia hagedash Scopus umbretta, pilkieji tokai. \xc5\xa0ie atnaujinimai \xc4\xaf zologijos sod\xc4\x85 pritrauk\xc4\x97 dar daugiau lankytoj\xc5\xb3 ir tapo da\xc5\xbeniausiai lankomu zoologijos sodu Lenkijoje, kurio metinis lankytoj\xc5\xb3 skai\xc4\x8dius siek\xc4\x97 apie 2 mln.'